b'\n_START_ARTICLE_\nPipistrel\n_START_SECTION_\nZgodovina podjetja\n_START_PARAGRAPH_\nPodjetje je ustanovil Ivo Boscarol leta 1987 v Ajdov\xc5\xa1\xc4\x8dini kot prvi in edini zasebni proizvajalec zrakoplovov v Jugoslaviji.  V letu 1992 se je podjetje prestrukturiralo v dru\xc5\xbebo z omejeno odgovornostjo, ime Pipistrel pa se je ohranilo vse do danes. Do zgodnjih 90-ih let je bilo proizvedenih ve\xc4\x8d kot 500 motornih zmajev. Leta 1995 se je za\xc4\x8del razvoj in proizvodnja lastnega motorno-jadralnega letala Sinus. V letu 2004 se je podjetje preselilo v nove prostore poleg letali\xc5\xa1\xc4\x8da v Ajdov\xc5\xa1\xc4\x8dini. Kolektiv podjetja Pipistrel d.o.o. Ajdov\xc5\xa1\xc4\x8dina \xc5\xa1teje 80 ljudi. Proizvodnja je za nekatere modele zakupljena za 12 mesecev vnaprej. Do leta 2012 so proizvedli in prodali \xc5\xbee ve\xc4\x8d kot 1000 razli\xc4\x8dnih zra\xc4\x8dnih plovil. _NEWLINE_Konec leta 2017 so ustanovili novo me\xc5\xa1ano podjetje na Kitajskem, ki je v njihovi 51 odstotni lasti in bo proizvajalo ultra lahka letala za dalnjevzhodna tr\xc5\xbei\xc5\xa1\xc4\x8da. Projekt je vreden 350 milijonov evrov, kolikor naj bi v dru\xc5\xbebo vlo\xc5\xbeili v sedmih letih skupaj s kitajskim partnerjem Sino Group, ki ima 49 odstotkov podjetja. Poleg tega so sklenili posel z mestom Jurong za gradnjo letalskega centra.\n_START_SECTION_\nUspehi in priznanja\n_START_PARAGRAPH_\nJadralno letalo Pipistrel Apis je nosilec petih svetovnih rekordov po kriterijih Mednarodne letalske zveze (FAI)._NEWLINE_V letu 2007 je Pipistrelovo letalo Pipistrel Virus S-wing zmagalo na nate\xc4\x8daju Nase za osebno letalo prihodnosti, leta 2008 pa zmagalo na tekmovanju pod okriljem NASE. Ivo Boscarol je za svoje delo dobil ve\xc4\x8d nagrad, med drugimi najvi\xc5\xa1je priznanje Mednarodne letalske zveze diplomo Paula Tissandierja za prispevek k razvoju letalstva._NEWLINE_Leta 2011 je podjetje Pipistrel preko svoje ameri\xc5\xa1ke podru\xc5\xbenice Pipistrel-USA.com (v partnerstvu s Penn State University) \xc5\xa1e tretji\xc4\x8d zmagal na Nasa Cafe Nasa Green Flight Challenge._NEWLINE_20. oktobra 2011 je predsednik Republike Slovenije Danilo T\xc3\xbcrk podjetje odlikoval z Zlatim redom za zasluge RS \xc2\xbbza njegov prispevek k razvoju okolju prijazne tehnologije ter za uveljavljanje zmagovite inovativne filozofije, s katero je tudi Slovenijo postavil med tehnolo\xc5\xa1ke velesile\xc2\xab.'